G4media.ro a intrat în posesia unui document care arată că lucrările de 9 milioane de euro pentru renovarea unei clădiri de pe Bd. Aviatorilor nr. 86 din București au fost secretizate de Oficiul Registrului Național al Informațiilor Secrete de Stat (ORNISS). Cu circa un an mai devreme, același imobil a apărut într-o Hotărâre de Guvern semnată de premierul Nicolae Ciucă, document care, însă, nu a fost făcut niciodată public, fiind, de asemenea, secretizat. Liderul PNL Nicolae Ciucă a venit cu precizări la Digi24 și a spus că nu a semnat nimic.
"Nu, domnule Prelipceanu, îi cunosc și îi respect pe toți jurnaliștii de la G4Media. În ședințele de Guvern, atunci când vine vorba de ceea ce se întâmplă la o regie autonomă, nici un premier, nici un ministru nu vine să aprobe în Guvern obiective. În ședințele de Guvern se aprobă bugetul de venituri și cheltuieli pentru toate regiile autonome fără să fie vreo specificație pe acele documente. Deci nu este absolut deloc adevărat", a spus Ciucă.